Ditiro 14 | Beibele Inthaneteng | Phetolelo ya Lefase le Lefsa
14 Bjale ge ba le Ikonia+ ba tsena gotee sinagogeng+ ya Bajuda gomme ba bolela ka mokgwa woo lešaba le legolo la Bajuda gotee le Bagerika*+ le ilego la fetoga badumedi ka gona.
2 Eupša Bajuda bao ba sa kago ba dumela ba hlohleletša+ le go tutuetša gampe batho ba ditšhaba gore ba lwe le bana babo rena.+
3 Ka gona ba fetša nako e ntši ba bolela ka sebete ka matla a Jehofa, yo a hlatsetšego lentšu la botho bja gagwe bjo bogolo ka go dira dipontšho le mehlolo a diriša bona.+
4 Lega go le bjalo, lešaba la motseng le ile la arogana; ba bangwe ba ema le Bajuda eupša ba bangwe ba ema le baapostola.
5 Bjale ge batho ba ditšhaba gotee le Bajuda le babuši ba bona ba lekile ka bošoro go ba hlompholla le go ba kgatla ka maswika,+
6 bona ba tsebišwa ka se gomme ba tšhabela+ metseng ya Likaonia, Lisitara, Derebe le nageng ya kgauswi.
7 Ge ba le moo ba tšwela pele ba bolela ditaba tše dibotse.+
8 Bjale kua Lisitara go be go dutše monna yo mongwe yo a bego a golofetše dinao. O belegwe e le segole+ gomme o be a se a ka a sepela.
9 Monna yo o be a theeditše Paulo ge a bolela gomme yena ge a mo tsepelela a bona gore o be a na le tumelo+ ya gore a fodišwe,
10 a re go yena ka lentšu le le hlabošago: “Ema ka dinao.” Ke moka a taboga gomme a thoma go sepela.+
11 Ge mašaba a bone seo Paulo a se dirilego, a hlaboša mantšu ka leleme la Selikaonia a re: “Medimo+ e thomile go swana le batho gomme e theogetše go rena!”
12 Ke moka ba bitša Baranaba gore ke Tseuse eupša Paulo ba mmitša Heremese, ka ge a be a etelela pele go boleleng.
13 Moperisita wa Tseuse yoo tempele ya gagwe e bego e le pele ga motse, a tliša dipoo le dikgare dikgorong gomme o be a nyaka go dira dihlabelo+ le mašaba.
14 Lega go le bjalo, ge moapostola Baranaba le moapostola Paulo ba ekwa ka se, ba gagola diaparo tša bona tša ka ntle gomme ba tabogela lešabeng, ba goeletša
15 ba re: “Banna, ke ka baka la’ng le dira dilo tše? Le rena re batho+ bao ba nago le mafokodi+ go swana le lena. Re le tsebiša ditaba tše dibotse gore le furalele dilo tše tša lefeela+ gomme le retologele go Modimo yo a phelago,+ yo a dirilego legodimo,+ lefase, lewatle le dilo ka moka tšeo di lego go tšona.
16 Melokong e fetilego o ile a dumelela ditšhaba ka moka gore di sepele ka ditsela tša tšona,+
17 gaešita le ge ruri a ile a se lese go nea bohlatse ka dilo tše botse tše a di dirilego,+ ka go le nea dipula+ go tšwa legodimong le dihla tše di enywago, a khoriša dipelo tša lena ka mo go feletšego ka dijo le lethabo.”+
18 Le ge ba ile ba bolela dilo tše, ba ile ba hwetša go se bonolo go thibela mašaba gore a ba direle sehlabelo.
19 Eupša Bajuda ba fihla ba etšwa Antiokia le Ikonia ba hlohleletša mašaba,+ a kgatla Paulo ka maswika, a mo gogela ka ntle ga motse a nagana gore o hwile.+
20 Lega go le bjalo, ge barutiwa ba mo dikaneditše, a ema gomme a tsena motseng. Ke moka letšatšing le le latelago a tloga le Baranaba ba ya Derebe.+
21 Eitše ge ba boletše ditaba tše dibotse motseng woo le go dira barutiwa ba bantši,+ ba boela Lisitara, Ikonia le Antiokia.
22 Ge ba le moo ba matlafatša meoya ya barutiwa,+ ba ba kgothaletša go dula tumelong, ba re: “Re swanetše go tsena mmušong wa Modimo ka ditlaišego tše dintši.”+
23 Godimo ga moo, ba ba beela bagolo+ phuthegong e nngwe le e nngwe, ba rapela e bile ba ikona dijo,+ ba ba gafela go Jehofa+ yo ba bego ba šetše ba mo dumela.
24 Ke moka ba phatša Pisidia ba ya Pamfilia,+
25 gomme eitše ge ba boletše lentšu Perega, ba theogela Atalia.
26 Go tloga moo ba sesela Antiokia,+ moo ba ilego ba bontšhwa botho bjo bogolo bja Modimo ka baka la modiro woo bjale ba bego ba o phethile.+
27 Ge ba fihlile gomme ba phuthile phuthego gotee, ba laodiša+ dilo tše dintši tšeo Modimo a di dirilego ka bona, le gore o buletše ditšhaba mojako o išago tumelong.+
28 Ka gona ba fetša nako e telele le barutiwa.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D14%26wtlocale%3DSE%26srcid=share⊂ject=Bala Beibele Inthaneteng